El Govern té constància que ja hi ha empreses que estan preparant acomiadaments per la crisi sanitària.

Per això ha advertit als responsables que aquesta actitud tindrà "notables" conseqüències, com ara no poder-se acollir al pla d'ajuts que s'està elaborant i que van encaminats a protegir la baula més feble de la cadena, que són els assalariats. "Aquelles empreses que acomiadin abans que es desenvolupi aquest programa d'ajuts econòmics, abans que puguem desenvolupar la política per ajudar-los, no podran acollir-se, com a mínim en la totalitat del seu abast, a aquestes mesures econòmiques" reiterava el ministre portaveu, Eric Jover. "Demano responsabilitat social a aquestes empreses", insistia.

D'altra banda, la mobilitat interna s'ha reduït un 70%, una baixada que ha estat molt més important a les fronteres, del 92% a la del riu Runer i del 87% a la del Baladrà. El ministre portaveu ha dit que encara es pot fer un pas més.

També ha fet una crida als residents que s'han de moure pels països veïns, que duguin tota la documentació que es requereix. Ha revelat que els "consta en territori francès que ja s'hauria sancionat un resident o nacional andorrà per no tenir la documentació justificativa oportuna".

Sobre el cas de dues noies que es troben de voluntariat al Senegal, una espanyola i una andorrana, i que havien lamentat que no se les estigui ajudant des de les institucions, Jover ha dit que no s'havien posat en contacte amb les autoritats i que quan l'Executiu se'n va assabentar hi van contactar per ajudar-les a preparar un pla de retorn.

En un altre ordre, aquest dimecres el Govern ha obert dues noves inspeccions que podrien derivar en un expedient. Es tracta d'un negoci que havia d'estar de guàrdia i que treballava amb normalitat i d'un altre que podria haver abusat amb el preu de material sanitari. Fins ara hi ha oberts una quinzena d'expedients.

El ministre portaveu també ha dit que aquells vehicles que hagin de passar la ITV o una segona revisió ho podran fer passada la crisi que ha obligat a tancar els tallers mecànics.

Informa: Laura Massegú-Anna Pifarré